《奉和对海红花见寄之什》
宋代·李至

春风仙杏枝，倏忽吹成果。
暮雨牡丹苞，凄凉飘去我。
独有海红花，一丛千万朵。
深似猩血染，香於麝脐破。
繁压玉栏霞，红烧翠鬟火。
俗呼锦被堆，又有何不可。
仆射多才情，新停济川舸。
闲绕复相思，醉袖花边嚲。
吟成数十字，字字明珠颗。
鱼目辄还公，莫笑轻酬么。

作者简介：（947—1001）宋真定人，字言几。七岁而孤，为内臣李知审养子。太宗太平兴国间进士。历通判鄂州，擢著作郎、直史馆，累迁右补阙、知制诰。八年，拜参知政事。雍熙初，谏太宗亲征范阳，以目疾求解机政。命兼秘书监，总秘阁藏书。淳化五年，兼判国子监，总领校雠、刊刻七经疏。真宗即位，拜工部尚书、参知政事，主张弃灵州，安抚西夏。后罢为武胜军节度使，徙知河南府。与李昉以诗相酬，有《二李唱和集》。